
«Яз гүзәле-2024» бәйгесе җиңүчесе билгеле.

Әлеге исемгә Самара дәүләт педагогия университеты студенты **Фәрзәнә Мәхмүтова** лаек булды.

*— Тамашачыларга, минем өчен җан аткан дусларыма бик зур рәхмәт. Башка шәһәрдән булуыма карамастан биредә мине җылы каршы алдылар. Самарадан килеп, Казанда татар кызлары арасында бәйгедә катнашып җиңү яулау — бик зур горурлык, көтелмәгәнлек. Сез Казанда, татарлар арасында, үзегезне иркен хис итәсез, ә без төбәкләрдә яшәп, татарларның әз булуын сизәбез. Кызлар, егетләр, татарлыкны онытмагыз, татарлар булып калыгыз,* — диде ул җиңүеннән соң.

**Фәрзәнә Мәхмүтова** — Самара өлкәсе «Туган тел» татар җәмгыятенең яшьләр эшләре бүлеге җитәкчесе, Татар яшьләре көннәре лидеры да.

Казан дәүләт энергетика университеты ректоры Эдвард Габдуллаҗанов үзенең чыгышында түбәндәгене ассызыклады:

— *Бердәм көчләр туплап кына нәтиҗәгә ирешергә мөмкин: мин Республиканың, Казан шәһәренең барлык югары уку йортларын чараларны бергәлектә үткәрергә чакырам*, — диде ул.

«Ак калфак» татар хатын-кызлары иҗтимагый оешмасы рәисе Кадрия Идрисова бәйгедә гүзәл затларга изге теләкләрен теләп, *«һәрбер җирегездә менә шушы мизгелегезне онытмыйча, «Яз гүзәле»ндә катнаштым» дигән фикер яшәешегездә һәрвакыт кисәтү ясап торсын»* , — дип тә мөрәҗәгать итте.

Бәйгенең географиясе елдан-ел киңәя, быел Россия төбәкләре һәм Татарстан районнарыннан 30 кыю кыз финалда көч сынашты. Ә супер-финалга бары тик 10сы гына чыкты.

**Номинацияләр: **

«Иң сылу кыз» — **Диләрә Сәлиева**

«Иң уңган кыз» — **Илидә Җәләлиева**

«Иң нәфис кыз» — **Айлинә Фазлыева**

«Иң оста пешерүче» — **Фәрзәнә Мәхмүтова**

«Иң ягымлы кыз» — **Диләрә Талипова**

«Иң тапкыр кыз» — **Зилә Мөхәммәтова ***(ул шулай ук «Халык мәхәббәте» номинациясендә дә җиңде)*

«Иң зыялы кыз» — **Алсу Вәлиева**

«Иң сөйкемле кыз» — **Исламия Гәрәева**

«Иң иҗади кыз» — **Илзирә Хәйруллина**

«Иң җитез кыз» —** Гүзәл Гафиятуллина **

Фото: Рамил Гали «Татар-информ»

## Нет комментариев
«Яз гүзәле-2024» — Фәрзәнә Мәхмүтова: «Татарлыкны онытмагыз, татарлар булып калыгыз!»